VSC sklep EPVDp 88/2016
Datum: 2016-08-12T02:00:00.000+02:00
ecli: ECLI:SI:VSCE:2016:EPVDP.88.2016
sodisce: Višje sodišče v Celju
oddelek: Oddelek za prekrške
institut: odložitev izvršitve prenehanja veljavnosti vozniškega dovoljenja - preklic odložitve - storitev hujšega prekrška - izbris kazenskih točk iz evidence - zakonska rehabilitacija - posledice izbrisa kazenskih točk
jedro: Kazenske točke v cestnem prometu imajo dve bistveni posledici. V prvi vrsti imajo opozorilni značaj, vse dokler seštevek kazenskih točk ne doseže števila, pri katerem se storilcu izreče prenehanje veljavnosti vozniškega dovoljenja. Druga pomembna posledica kazenskih točk, ki nastopi le v primeru, ko je storilcu odložena izvršitev prenehanja veljavnosti vozniškega dovoljenja, je preklic odložitve izvršitve prenehanja veljavnosti vozniškega dovoljenja, do česar pride, če so storilcu za prekršek storjen v času preizkusne dobe pravnomočno izrečene najmanj tri kazenske toke. Z izbrisom kazenskih točk iz skupne evidence kazenskih točk te pravne posledice prenehajo. Zato v primeru, če so pred pravnomočnostjo odločitve o dokončnem prenehanju veljavnosti vozniškega dovoljenja kazenske točke, na katerih temelji odločitev o preklicu odložitve izvršitve prenehanja veljavnosti vozniškega dovoljenja izbrisane iz skupne evidence kazenskih točk, preklic odložitve izvršitve prenehanja veljavnosti vozniškega dovoljenja ni več mogoč.
zveza: ZP-1 člen 22, 22/3, 202e, 202e/2, 207, 207/4.

## Jedro

Kazenske točke v cestnem prometu imajo dve bistveni posledici. V prvi vrsti imajo opozorilni značaj, vse dokler seštevek kazenskih točk ne doseže števila, pri katerem se storilcu izreče prenehanje veljavnosti vozniškega dovoljenja. Druga pomembna posledica kazenskih točk, ki nastopi le v primeru, ko je storilcu odložena izvršitev prenehanja veljavnosti vozniškega dovoljenja, je preklic odložitve izvršitve prenehanja veljavnosti vozniškega dovoljenja, do česar pride, če so storilcu za prekršek storjen v času preizkusne dobe pravnomočno izrečene najmanj tri kazenske toke. Z izbrisom kazenskih točk iz skupne evidence kazenskih točk te pravne posledice prenehajo. Zato v primeru, če so pred pravnomočnostjo odločitve o dokončnem prenehanju veljavnosti vozniškega dovoljenja kazenske točke, na katerih temelji odločitev o preklicu odložitve izvršitve prenehanja veljavnosti vozniškega dovoljenja izbrisane iz skupne evidence kazenskih točk, preklic odložitve izvršitve prenehanja veljavnosti vozniškega dovoljenja ni več mogoč.

## Izrek

Ob reševanju pritožbe se izpodbijani sklep po uradni dolžnosti spremeni tako, da se odložitev izvršitve prenehanja veljavnosti vozniškega dovoljenja ne prekliče ter da storilec ni dolžan plačati sodno takso v znesku 30,00 (trideset 00/100) EUR.

## Obrazložitev

1. Sodišče prve stopnje je z uvodoma navedenim sklepom storilcu preklicalo odložitev izvršitve prenehanja veljavnosti vozniškega dovoljenja na podlagi sklepa Okrajnega sodišča v Celju EPVD 331/2013 z dne 14. 10. 2014 ter mu naložilo plačilo sodne takse v znesku 30,00 EUR.

2. Zoper tak sklep se pritožuje storilec smiselno zaradi zmotne ugotovitve dejanskega stanja (3. točka 154. člena Zakona o prekrških - ZP-1). V pritožbi navaja, da mu plačilni nalog Medobčinskega redarstva, s katerim so mu bile izrečene tri kazenske točke, v posledici katerih mu je bila preklicana odložitev izvršitve prenehanja veljavnosti vozniškega dovoljenja, ni mogel postati pravnomočen, saj mu nikoli ni bil vročen ter da je zaradi navedenega pri MOR C. že podal predlog za vrnitev v prejšnje stanje, razveljavitev klavzule pravnomočnosti ter predlog za vročitev spornega plačilnega naloga.

3. Pritožba je utemeljena.

4. Izpodbijana odločitev o preklicu odložitve izvršitve prenehanja veljavnosti vozniškega dovoljenja temelji na ugotovitvah, da je storilec 18. 3. 2014, v času preizkusne dobe, ki je tekla od 26. 10. 2013 do 26. 10. 2104, storil prekršek po 3. točki petega odstavka 46. člena Zakona o pravilih cestnega prometa (ZPrCP) zaradi katerega mu je bila izrečena predpisana globa v višini 250,00 EUR in stranska sankcija treh kazenskih točk s plačilnim nalogom Medobčinskega redarstva C. z dne 23. 4. 2014, ki je postal pravnomočen 8. 7. 2014. Ker je storilec k obravnavani pritožbi priložil tudi izvod predloga za vrnitev v prejšnje stanje ter razveljavitev klavzule pravnomočnosti plačilnega naloga MOR C., na katerem temelji izpodbijani sklep, je pritožbeno sodišče preko sodišča prve stopnje opravilo poizvedbe pri MOR C. glede odločitve o takšnem predlogu. MOR C. je z dopisom z dne 15. 12. 2014 (list. št. 65) sporočil, da je 10. 12. 2014 zavrnil storilčev predlog za vrnitev v prejšnje stanje, z dopisom z dne 23. 2. 2015 (list. št. 78) pa je isti prekrškovni organ sporočil, da je s sklepom z dne 20. 2. 2015 (priloga C 10 in C 11 spisa) zavrnil tudi predlog za razveljavitev klavzule pravnomočnosti. Zoper sklep MOR C. z dne 20. 2. 2015 je storilec vložil pravočasno zahtevo za sodno varstvo, o kateri je prvostopenjsko sodišče odločilo s sodbo ZSV 312/2015 z dne 23. 6. 2016, s katero je zahtevo za sodno varstvo zoper sklep prekrškovnega organa zavrnilo kot neutemeljeno.

5. Storilčeva pritožba zoper izpodbijani sklep, ki jo je vložil 23. 10. 2014 je bila tako pritožbenemu sodišču ponovno predložena v reševanje 22. 7. 2016, ko so 3 kazenske točke, ki so storilcu bile izrečene s plačilnim nalogom MOR C. z dne 23. 4. 2014, že izbrisane iz skupne evidence kazenskih točk. Četrti odstavek 207. člena ZP-1 namreč določa, da se kazenske točke v cestnem prometu izbrišejo iz evidence po preteku dveh let od pravnomočnosti odločbe, s katero so bile izrečene, če v tem času storilec ne doseže število kazenskih točk, zaradi katerega se izreče prenehanje veljavnosti vozniškega dovoljenja. Ker je plačilni nalog MOR C. PN 0 6101-1206/2014 z dne 23. 4. 2014 postal pravnomočen 8. 7. 2014, so bile z dnem 8. 7. 2016 te 3 kazenske točke izbrisane iz skupnega evidence kazenskih točk. 6. Izbris izrečenih sankcij iz posameznih evidenc je namenjen odpravi posledic teh sankcij. Gre za zakonsko rehabilitacijo, ki ima za posledico fikcijo o neobsojenosti. Namen zakonske rehabilitacije je torej odpraviti posledice obsodbe in izrečenih kazenskih sankcij. Kazenske točke v cestnem prometu imajo kot stranska sankcija, dve bistveni posledici. V prvi vrsti imajo izrečene kazenske točke opozorilni značaj, vse dokler seštevek kazenskih točk ne doseže števila, pri katerem se v skladu z določbami 22. člena ZP-1 storilcu izreče prenehanje veljavnosti vozniškega dovoljenja. Druga pomembna posledica kazenskih točk, ki nastopi le v primeru, ko je storilcu odložena izvršitev prenehanja veljavnosti vozniškega dovoljenja, je preklic odložitve izvršitve prenehanja veljavnosti vozniškega dovoljenja, do česar pride, če so storilcu za prekršek storjen v času preizkusne dobe pravnomočno izrečene najmanj tri kazenske točke. Iz določb tretjega odstavka 22. člena ZP-1 in četrtega odstavka 207. člena ZP-1 jasno izhaja, da lahko trajajo pravne posledice izrečenih kazenskih točk dve leti od pravnomočnosti odločbe, s katero so bile kazenske točke izrečene.(1)

7. V času izdaje izpodbijanega sklepa tj. 8. 10. 2014, je sodišče prve stopnje pravilno upoštevalo 3 kazenske točke, ki so storilcu bile izrečene s plačilnim nalogom MOR C. z dne 23. 4. 2014. Vendar pa so se dejstva, na katera je sodišče prve stopnje oprlo svojo odločitev, po izdaji izpodbijanega sklepa spremenila, in sicer je zaradi poteka dveh let od pravnomočnosti plačilnega naloga MOR C. z dne 23. 4. 2014 prišlo do izbrisa treh kazenskih točk iz skupne evidence kazenskih točk, zaradi, kar je terjalo spremembo izpodbijane odločitve po uradni dolžnosti. Če so pred pravnomočnostjo odločitve o dokončnem prenehanju veljavnosti vozniškega dovoljenja kazenske točke, na katerih temelji odločitev o preklicu odložitve izvršitve prenehanja veljavnosti vozniškega dovoljenja izbrisane iz skupne evidence kazenskih točk, so s tem pravne posledice izrečenih kazenskih točk odpravljene in preklic odložitve izvršitve prenehanja veljavnosti vozniškega dovoljenja ni več mogoč.

8. Glede na navedeno je pritožbeno sodišče ob reševanju pritožbe po uradni dolžnosti izpodbijani sklep prvostopenjskega sodišča spremenilo tako, da se storilcu odložitev izvršitve prenehanja veljavnosti vozniškega dovoljenja ne prekliče (deveti odstavek 163. člena ZP-1). Posledično je bilo potrebno odločiti tudi, da storilec ni dolžan plačati sodne takse za izpodbijani sklep. Ker je pritožbeno sodišče izpodbijani sklep spremenilo že iz razlogov, na katere pazi po uradni dolžnosti, se v presojo utemeljenosti pritožbenih navedb ni spuščalo.

Op. št. (1): V skladu s tretjim odstavkom 22. člena ZP-1 se namreč prenehanje veljavnosti vozniškega dovoljenja izreče storilcu, ki v obdobju dveh let doseže 18 kazenskih točk oz. 7 kazenskih točk, če gre za voznika začetnika. V skladu s četrtim odstavkom 207. člena ZP-1 pa se kazenske točke izbrišejo iz skupne evidence kazenskih točk po dveh letih od pravnomočnosti odločbe, s katero so bile izrečene.